## Pravilnik o kriterijima za određivanje lučkih pristojbi

### NN 20/2009 (13.2.2009.), Pravilnik o kriterijima za određivanje lučkih pristojbi

**MINISTARSTVO MORA, PROMETA I INFRASTRUKTURE**

442

Na temelju članka 244. stavak 2. alineja 5. Zakona o plovidbi i lukama unutarnjih voda (»Narodne novine« 109/07 i 132/07) ministar mora, prometa i infrastrukture donosi

PRAVILNIK

O KRITERIJIMA ZA ODREĐIVANJE LUČKIH PRISTOJBI

I. OPĆE ODREDBE

Članak 1.

Ovim Pravilnikom se propisuju kriteriji za određivanje lučkih pristojbi u:

– javnim lukama i pristaništima i

– privatnim lukama i pristaništima.

Članak 2.

Pojedini pojmovi u ovom Pravilniku znače:

1. »ministar« čelnik ministarstva nadležnog za unutarnju plovidbu

2. »javna luka« je luka pod upravom Republike Hrvatske, jedinica lokalne, područne (regionalne) samouprave, državnih tijela ili javnih ustanova, koja je razvrstana kao državna ili županijska luka,

3. »privatna luka« je luka koja je pod upravom osobe koja nema javne ovlasti i koja je razvrstana kao privatna luka,

4. »javno pristanište« je pristanište pod upravom Republike Hrvatske, jedinica lokalne, područne (regionalne) samouprave, državnih tijela ili javnih ustanova,

5. »privatno pristanište« je pristanište pod upravom osobe koja nema javne ovlasti i koje je razvrstano kao privatno pristanište.

Članak 3.

Visinu lučkih pristojbi donosi i javno objavljuje lučka uprava, uz suglasnost ministra, pridržavajući se kriterija, i maksimalnih iznosa propisanih ovim Pravilnikom.

II. LUČKE PRISTOJBE U JAVNIM LUKAMA I PRISTANIŠTIMA

Članak 4.

(1) Lučke pristojbe koje se naplaćuju u luci i pristaništu su:

1. pristojba za uporabu obale ili pontona,

2. pristojba za vez,

3. ležarina,

4. naknada za korištenje luke,

5. naknada za korištenje pristaništa.

1. Pristojba za uporabu obale ili pontona

Članak 5.

Pristojba za uporabu obale ili pontona plaća se za plovilo koje koristi javnu luku u svrhu ukrcaja i/ili iskrcaja tereta ili putnika, opskrbe plovila gorivom, mazivom, vodom, namirnicama.

Članak 6.

(1) Pristojba za uporabu obale ili pontona za teretna plovila određuje se prema nedjeljivoj toni ukupno ukrcanog/iskrcanog tereta, odnosno na vrstu tereta (rasuti, tekući, generalni i drugi), odnosno komadu tereta ili teretnih vozila.

(2) Pristojba za uporabu obale ili pontona za putnička plovila određuje se prema broju putnika.

(3) Pristojbu za uporabu obale plaća brodar putem svog agenta ili druga osoba koja zastupa brodara.

Članak 7.

Kriteriji i maksimalna visina lučke pristojbe za uporabu obale/pontona određuje se prema tablici koja je sastavni dio ovog Pravilnika (Prilog 1.).

2. Ležarina

Članak 8.

(1) Ležarina se plaća za plovilo koje koristi javnu luku u druge svrhe osim radnji iz članka 5. ovog Pravilnika ili kada koristi luku za navedene usluge dulje od vremena koje je potrebno za isplovljenje nakon završetka prekrcajnih operacija ili za putničko plovilo nakon isteka vremena za boravak u luci prema objavljenom (najavljenom) redu plovidbe.

(2) Maksimalno vrijeme za pripremu plovila za isplovljenje nakon završetka prekrcajnih operacija određuje lučka uprava Pravilnikom o redu u luci.

Članak 9.

(1) Ležarina se određuje prema nedjeljivom danu i nedjeljivom metru dužine plovila.

(2) Obveznik plaćanja ležarine je brodar putem svog agenta ili druga osoba koja zastupa brodara.

Članak 10.

Kriteriji i maksimalna visina ležarine određuje se prema tablici koja je sastavni dio ovog Pravilnika (Prilog 2.).

3. Naknada za korištenje luke

Članak 11.

(1) Naknadu za korištenje luke plaća lučki korisnik, koji koristi javnu luku na temelju Odobrenja za obavljanje lučke djelatnosti.

(2) Naknada za korištenje luke sastoji se od stalnog i promjenjivog dijela, a njihova visina se određuje ovisno o opsegu i visini potrebnih ulaganja, pogodnosti i materijalnim učincima koji se postižu obavljanjem djelatnosti.

Članak 12.

(1) Stalni dio naknade plaća se s naslova korištenja lučkog područja u jednokratnom godišnjem iznosu do 31. ožujka za tekuću godinu.

(2) Stalni dio naknade za korištenje luke obračunava se prema vrsti i opsegu djelatnosti za koju se traži odobrenje prema formuli:

![](dodatni/380890.jpeg)

gdje su:

Fix – iznos stalne godišnje naknade za korištenje luke

B – osnovica

k (G) – koeficijent za pojedinu grupu

n (G) – broj pripadajućih grupa djelatnosti za koje se traži odobrenje

Osnovicu (B) stalnog dijela naknade za korištenje luke određuje Upravno vijeće lučke uprave, na temelju potrebnih ulaganja te ukupnih gospodarskih učinaka koji se postižu obavljanjem lučkih djelatnosti.

Koeficijenti (k) za pojedinu grupu djelatnosti određeni su u sljedećoj tablici:

|  |  |  |
| --- | --- | --- |
| Grupe  djelatnosti (G) | Vrste djelatnosti | koeficijent  (k) |
| A | Privez i odvez plovila  Boksa‍ža  Prihvat i opsluživanje plovila na sidrištu  Usluge prihvata i otpreme putnika  Opskrba plovila, posade i putnika | 0,9 |
| B | Ukrcaj, iskrcaj, prekrcaj, prijenos i slaganje tereta  Skladištenje, deponiranje i transportne operacije na višenamjenskom terminalu, terminalima za generalni teret, kontejnerskom i RO-RO terminalima  Priprema i objedinjavanje tereta za transport | 0,2 |
| C | Skladištenje, deponiranje i transportne operacije na specijaliziranom terminalu za rasuti teret  Priprema i objedinjavanje tereta za transport | 0,3 |
| D | Skladištenje, deponiranje i transportne operacije na specijaliziranom terminalu za tekuci teret  Priprema i objedinjavanje tereta za transport | 0,3 |
| E | Skladištenje, deponiranje i transportne operacije na drugim specijaliziranim terminalima  Priprema i objedinjavanje tereta za transport | 0,3 |
| F | Ostale gospodarske djelatnosti – distribucija i logistika tereta,  kontrola kakvoće i količine tereta | 0,8 |
| G | Ostale gospodarske djelatnosti – dorada i oplemenjivanje robe,  proizvodne djelatnosti | 0,8 |
| H | Ostale gospodarske djelatnosti – parkiranje | 0,5 |
| I | Ostale gospodarske djelatnosti – trgovina i drugo | 0,3 |

Članak 13.

(1) Promjenjivi dio naknade za korištenje luke obračunava se i plaća na temelju podataka o ostvarenoj poslovnoj aktivnosti operatera tijekom obračunskog razdoblja u postotku od ostvarenog prihoda od lučke djelatnosti.

Obračunsko razdoblje definirat će se u ugovoru s lučkim korisnikom.

(2) Početni (minimalni) iznos promjenjivog dijela naknade iznosi: 0,3% ostvarenog prihoda od lučkih djelatnosti na lučkom području.

5. Pristojba za vez

Članak 14.

(1) Pristojbu za vez plaća plovilo koje koristi javno pristanište.

(2) Pristojba za vez stalna (godišnja) i povremena (dnevna) određuje se prema nedjeljivom danu za plovilo/čamaca.

(3) Pristojbu za vez plaća brodar putem svog agenta ili druga osoba koja zastupa brodara.

Članak 15.

Kriteriji i maksimalna visina pristojbe za vez određuje se prema tablici koja je sastavni dio ovog Pravilnika (Prilog 3.).

6. Naknada za korištenje pristaništa

Članak 16.

(1) Naknadu za korištenje pristaništa plaća lučki korisnik koji koristi pristanište na temelju Odobrenja za obavljanje lučke djelatnosti na javnom pristaništu.

(2) Na strukturu, način obračuna i visinu naknade primjenjuju se odredbe o naknadama za korištenje javne luke.

III. LUČKE PRISTOJBE U PRIVATNIM LUKAMA I PRISTANIŠTIMA

Članak 17.

(1) U privatnim lukama i pristaništima plaća se pristojba za uporabu obale/pontona, pristojbu za vez i naknada za korištenje luke ili pristaništa.

(2) Obveznik plaćanja pristojbe za uporabu obale i pristojbe za vez je brodar, agent ili druga osoba koja zastupa brodara.

(3) Obveznik plaćanja naknade za korištenje luke ili pristaništa je pravna ili fizička osoba koja koristi luku ili pristanište na temelju Odobrenja za obavljanje lučke djelatnosti u privatnoj luci ili pristaništu.

Članak 18.

Maksimalna visina pristojbi iz članka 17. ovog Pravilnika određuje se prema tablicama koje su sastavni dio ovog Pravilnika (Prilog 1., 2. i 3.).

IV. PRIJELAZNE I ZAVRŠNE ODREDBE

Članak 19.

Prilozi 1., 2., i 3. sastavni su dio ovog Pravilnika.

Članak 20.

Upravna vijeća lučkih uprava dužna su u roku od 30 dana od dana stupanja na snagu ovog Pravilnika, donijeti Odluku o visini lučkih pristojbi s primjenom od 2009. godine.

Članak 21.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-02/9

Urbroj: 530-05-09-1

Zagreb, 3. veljače 2009.

Ministar
mora, prometa i infrastrukture
Božidar Kalmeta, v. r.

PRILOG 1

TABLICA VISINE PRISTOJBE ZA UPORABU OBALE/PONTONA

|  |  |  |  |
| --- | --- | --- | --- |
| TERETNA PLOVILA | | | |
| Redni broj | Temelj za obračun pristojbe | Jedinica mjere | Po jedinici mjere plovila |
| kn |
| 1. | UKRCAJ/ISKRCAJ RASUTIH TERETA |  |  |
| a) Ugljen, željezna ruda i ostale rude, glina, kaolin, bitumen, šamot, cement, koks, petrolkoks | nedjeljiva tona | 2,60 |
| b) Umjetna gnojiva, fosfati, soli, sumpor | nedjeljiva tona | 2,60 |
| c) Staro željezo i otpaci | nedjeljiva tona | 2,60 |
| d) Šljunak prirodni, šljunčani i kameni agregati, željezna troska, pijesak | nedjeljiva tona | 2,30 |
| e) Žitarice i uljarice u zrnu i u uobičajenim stanjima nakon industrijske prerade | nedjeljiva tona | 2,60 |
| f) Ostali rasuti tereti | nedjeljiva tona | 2,60 |
| 2. | UKRCAJ/ISKRCAJ TEKUĆIH TERETA |  |  |
| a) Nafta i naftni derivati, bioetanol, etanol | nedjeljiva tona | 5,20 |
| b) Vino, ocat, vinski destilati, bitumen tekući, jestiva ulja, maziva i masnoće vegetabilnog i mineralnog porijekla, lateks, kemikalije i melasa | nedjeljiva tona | 3,40 |
| c) Ostali tekući tereti | nedjeljiva tona | 3,0 |
| 3. | UKRCAJ/ISKRCAJ GENERALNIH TERETA |  |  |
| a) Betonsko željezo, cijevi, kutno željezo, limovi u paketima, kolutovi, čelične gredice, ingoti, sirovo željezo | nedjeljiva tona | 3,40 |
| c) Drvo, uključivo trupci, rezana građa, drvni proizvodi | nedjeljiva tona | 3,70 |
| d) Pakirani tereti (paketi, kartoni, sanduci) | komad | 4,10 |
| e) Paletizirani tereti | nedjeljiva tona | 11,80 |
| f) Tereti u vrećama | nedjeljiva tona | 8,90 |
| g) Vozila, motocikli | nedjeljiva tona | 22,20 |
| h) Kontejneri prazni | nedjeljiva tona | 19,20 |
| i) Teški tereti preko 40 t | nedjeljiva tona | 36,90 |
| j) Ostali generalni tereti | nedjeljiva tona | 7,40 |
| 4. | UKRCAJ/ISKRCAJ OPASNIH TERETA (OSIM GORIVA) | nedjeljiva tona | 18,50 |
| 5. | OPSKRBA PLOVILA | metar | 18,50 |
| PUTNIČKA PLOVILA | | | |
| 1. | PRIHVAT/OTPREMA PUTNIKA | putnik | 18,50 |
| 2. | OPSKRBA PLOVILA | metar | 18,50 |

PRILOG 2

TABLICA VISINE LEŽARINE

|  |  |  |
| --- | --- | --- |
| LEŽARINA | | |
| STAVKA | OSNOVA | IZNOS kn |
| Plovila za prijevoz tereta | Prema nedjeljivom danu od 24 sata i nedjeljivom dužnom metru plovila | 30,00 x m x  broj dana |
| Brodovi na kružnim putovanjima u međunarodnoj plovidbi | Prema nedjeljivom danu od 24 sata i nedjeljivom dužnom metru plovila | 50,00 x m x  broj dana |

PRILOG 3.

TABLICA VISINE PRISTOJBE ZA VEZ

|  |  |  |  |
| --- | --- | --- | --- |
| STALNI VEZ (GODIŠNJE) | | | |
| Red.broj | STAVKA | OSNOVA | IZNOS U kn |
| 1. | Plovila do 5 m dužine | plovilo | 200,00 |
| 2. | Plovila od 5 do 7 m dužine | plovilo | 300,00 |
| 3. | Plovila preko 7 m dužine | plovilo | 400,00 |
| POVREMENI VEZ | | | |
| 1. | Prema nedjeljivom danu | | 200,00 |

Pravilnik, NN 20/2009-442